Boer blameer vir Swartruggens-waterprobleemArgieffoto ŉ Boer wat glo ŉ waterklep toegedraai het, word blameer vir die watertoevoer-probleem Sondag in Swartruggens en die Borolelo informele nedersetting in Noordwes. “ŉ Polisiebeampte was glo teenwoordig toe die boer aan ŉ operateur op die plaas die opdrag gegee het om nie water te pomp nie, sodat sy diere stroom-af kon water kry,” het Thandi Modise, premier van Noordwes, gesê. Sy sê sy wag nog op ŉ verslag oor die voorval. “Ons doen ŉ beroep op ons gemeenskappe om nie uit woede op te tree na dié beweerde sabotasie nie. Die voorval moet deeglik ondersoek word.” Lesiba Kgwwele, woordvoerder van die premier, het vroeër gesê die watertoevoer na Mothutlung naby Brits is herstel ná gewelddadige betogings verlede week. Drie mense het tydens die betogings gesterf. Die inwoners was glo twee weke lank sonder water. Intussen het Agang SA Sondag berig dat die gemeenskap in Jericho in die Madibeng-munisipaliteit, ook sedert verlede jaar nog nie toegang tot water het nie. Victor Molefe, die party se koördineerder, het gesê inwoners is afhanklik van die grootmaat waterstelsel vir watertoevoer. Kgwele het gesê die tekort aan water in die gebied word aangespreek en die area is geprioritiseer. Hy sê gebiede soos Swartruggens, Borolelo, Derby, Koster, Reagile en Mazista sal voordeel trek uit die implementering van beplande watertoevoerprojekte wat glo miljoene rand sal kos.